煬帝世，累遷至江都郡丞。時帝數幸江都，世充善候人主顏色，阿諛順旨，每入言事，帝善之。又以郡丞領江都宮監，乃雕飾池台，陰奏遠方珍物，以媚於帝，由是益昵之。大業八年，隋始亂，世充內懷徼幸，卑身禮士，陰結豪俊，多收眾心。江淮間人素輕薄，又屬賊盜群起，人多犯法，有系獄抵罪者，世充枉法出之，以樹私恩。及楊玄感反，吳人硃燮、晉陵人管崇起兵江南以應之，自稱將軍，擁眾十餘萬。帝遣將軍吐萬緒、魚俱羅討之，不能克。世充募江都萬餘人，擊頻破之。每有克捷，必歸功於下，所獲軍實，皆推與士卒，身無所取。由此人爭為用，功最居多。